# Lokal forskrift om skolekretser for Heim kommune

Fastsatt av Heim kommunestyre 20.06.2024 med hjemmel i lov 9. juni 2023 nr. 30 om grunnskolen og den videregående opplæring (opplæringsloven) § 2-6

# § 1 Formål

Forskriften skal ivareta elevers nærskolerett. Forskriften skal også bidra til rask, forutsigbar og likeverdig behandling av søknader, vedtak og klager på tildeling av skoleplass.

# § 2 Lovgrunnlag

Forskriften er gitt med hjemmel i opplæringsloven § 2-6, som sier at kommunen kan gi forskrift om hvilken skole de ulike områdene i kommunen hører til.

# § 3 Virkeområde

Forskriften gjelder alle barn i grunnskolepliktig alder bosatt i Heim kommune. Eleven tildeles plass i tråd med denne forskriften, ut fra elevens folkeregistrerte adresse.

# § 4 Ansvar for behandling av saker

1. Rektorene ved den enkelte skole har ansvar for tildeling av plass til elever med bostedsadresse innen egen skolekrets.
2. Kommunen har ansvar for å behandle søknader om å gå på skole utenfor elevens skolekrets.

# § 5 Skolekretsgrensene

Kommunen har fem barneskoler (1.-7.trinn)

**Svanem skole**

**Vinjeøra skole**

**Ven skole**

**Halsa barne- og ungdomsskole**

**Sodin skole**

Kommunen har to ungdomsskoler (8.-10.trinn)

**Halsa barne- og ungdomsskole**

**Sodin skole**

Skolekretsgrenser for barneskolene er inntegnet på vedlagt kart 1 og skolekretsgrensene for ungdomskolene er inntegnet på kart 2.

# § 6 Søknad om bytte av skolekrets

Elever kan etter søknad få plass på annen skole enn nærskolen. Jfr opplæringsloven § 2-6.

Kriterier for skolebytte kan være (listen er ikke uttømmende):

- Flytting internt i kommunen og ønske om å fortsette opplæringen på opprinnelig skole

- Søskentilknytning

- Flytting for å oppnå et trygt og godt skolemiljø

- Kapasitet på skolen det søkes til

- Andre hensyn for å ivareta barnets beste

# § 7 Skyss

Når kommunen fatter enkeltvedtak om skoleplass ved en annen skole enn nærskolen etter søknad fra foresatte/eleven, kan kommunen stille vilkår om skyss.

# § 8 Adgang til å klage

Vedtak om skoleplass er et enkeltvedtak etter forvaltningsloven, som utløser klagerett der Statsforvalteren er endelig klageinstans og vedtaksmyndighet.

# § 9 Ikrafttredelse

Forskriften trer i kraft 01.08.24. Samtidig oppheves tidligere forskrifter om skolekretser.